Tuttugu og fimm umsagnir bárust heilbrigðisráðuneytinu við frumvarp til laga um sóttvarnir. Umsóknarfresturinn rann út í fyrradag. Samtök atvinnulífsins telja heildarendurskoðun ótímabæra.
Heilbrigðisráðherra skipaði 9 manna starfshóp í júní í fyrra sem ætlað var að sníða af vankanta af sóttvarnalögum sem tóku gildi í febrúar 2021. Þar eru lagðar til breytingar sem miða að því að styrkja og skýra lagastoð fyrir opinberum sóttvarnaráðstöfunum. Fjölmargar umsagnir bárust frá fólki sem hefur lýst andstöðu við bólusetningu. Í umsögn umboðsmanns barna segir að heimsfaraldurinn hafi sýnt að opinberar sóttvarnaráðstafanir hafi haft veigamikil og alvarleg áhrif á líðan, stöðu og réttindi barna. Umboðsmaður barna segir það brjóta í bága við Barnasáttmálann að leggja til verulega íþyngjandi aðgerðir án þess að nokkur greinarmunur sé gerður á börnum og fullorðnum. Samtök atvinnulífsins telja að heildarendurskoðun sé ótímabær.
Við styðjum auðvitað heildarendurskoðun sóttvarnarlaga en það er mikilvægt að við öðlumst smá fjarlægð frá faraldrinum. Við höfum kallað eftir því að eigum að rannsaka viðbrögð okkar við þessum faraldri ekki til að leita að einhverjum sökudólgum heldur til að læra af reynslunni. Meðan sú rannsókn eða greining hefur ekki farið fram er of snemmt að móta framtíðarviðbragð áður en við lærum af þeim afleiðingum sem þessi faraldur hefur haft.
Segir Halldór Benjamín Þorbergsson framkvæmdastjóri Samtaka atvinnulífsins. Einnig sé nauðsynlegt að fara að dæmi Dana og styrkja aðkomu Alþingis.
Þar sem leggja þarf fyrir þingmenn þær takmarkanir sem eigi að grípa til vegna sóttvarna og teljum að það sé mjög æskileg framvinda til framtíðar hér á landi.
Í umsögn Samtaka atvinnulífsins segir að ekki megi lögfesta ákvæði í sóttvarnalögum sem heimili ráðherra að takmarka ýmis stjórnarskrárvarin réttindi fólks vegna vandræða stjórnvalda við að uppfylla önnur. Halldór segir að álagið á heilbrigðiskerfið sé alltaf matskenndur þáttur í ákvarðanatöku stjórnvalda og viðmiðin ekki alltaf skýr.
Enda höfum við séð núna á undanförnum mánuðum að viðmiðin hafi breyst mjög hratt og þess vegna teljum við þetta sé óheppilegt að hafa þetta inni.
